የኑሮ ውድነት ባደበዘዛቸው የፍቅር ቤቶች … ድህነት ለባለጠጎች የሚከፈል ግብር ነው፡፡
የኑሮ ውድነት የቁራ ጩኸት፤ የባለጠጎች ኪስ ምች ነው፡፡ ላለው ይጨመረዋል፤ ለሌለው ግን ያለው ይወስድበታል ሕግ ይተገበራል፡፡ የባለጠጎች ኪስ ምች የባለስልጣናትን ወንበር ይነቀንቃል፤ ባለጠጎች ገቢያቸው ዝቅተኛ የሆኑ ዜጎች ፀጋ የሆነውን ሁሉ በገንዘባቸው ሊወስዱት ይችላሉ፤ በገቢያቸው ዝቅተኛ የሆኑ አብዛኞቹ ዜጎች ደግሞ ላበታቸው ዛሬን ብቻ የሚመግባቸው ናቸው፡፡ ወይ በጉልበቱ ወይም በዕውቀቱ፤ የሚነጠቁት ያልጠገቡት እንጀራ የሚመኙትን ነገ እየሠራላቸው አይደለም፡፡ ዕውቀታቸው የባለጠጎችን ካባ ጫፍ የሚነካበት ምኅዳር የለውም፤ በጣም ርቀዋል፤ ጨረታቸው የጓዳ ሚስጥር ስለሆነ ለማንም አሳልፈው አይሰጡም፤ ገባሪዎቻቸው ወደገደል የሚንሻራተት መኪናን የሚያቆሙ ታኮዎች ናቸው፡፡ ጭቃ ላይ ወድቀው ልብሳቸው የማይቆሽሽባቸው ባለጠግነትን ለብሰዋል! ገቢያቸው ዝቅተኛ የሆኑ አብዛኞቹ ሰዎች በቀን 50 ብር እየተከፈላቸው የባለጠጎችን ቤት ሲወለውሉ፣ ሲገነቡ ውለው ፈጣሪ እንደጎረቤት ሳይሆን እንደቤታቸው የማደር ጥበቡን አልነፈጋቸውም፡፡የባለጠጎች እና የዝቅተኛው ማኅበረሰብ የኑሮ ጥግ ሲታሰብ ‹ዋልታ ረገጥ› የሚሏት ትክክለኛ ቃል ቦታዋን የምታገኘው ከዚያ ይመስላል፡፡ የባለጠጎች ሀብት የሚመሠረተው በድሆች ጎልበት እና መበዝበዝ ላይ ነው፡፡ ሀገራችን ባለጠጎችን በርካሽ የሰው ኃይል እያማለለች ነው፡፡ መቼም ሻይ ጠጥቶ ውሎ፤ በሶ በጥብጦ ጠጥቶ የሚያድረው ሠራተኛውን ማኅበረሰብ ረሳሁ የሚል ሀገሬ ላይ ካለ የባለጠጎች ወገን መሆን አለበት፡፡ ሠራተኛው ማኅበረሰብ ቀኑን ሙሉ የሚሠራው ሥራ የምግብ ፍላጎቱን መልሶ በዓላትን ለማክበር የሚያስችለውን ጥሪት አያካብትም፡፡ ቆጥቡ የሚሉት ባንኮቻችን ሥሩበት ቢሉ ኑሮ ተቀራራቢ ሕዝብ መፍጠር ይቻል ነበር፡፡ አንድ ሁኑ እየተባለ በሚለፈፍባት አንድ በሆነች ሀገር፣ አንድ የማያደርጉ ሸቀጦች ፈር የለቀቁ ናቸው፡፡ ባለጠጋው ያስወደደውን የታክሲ ኪራይ ለምን ድሀው የሚከፍልባት ሀገር ሆነች? ባለጠጎች ያስወደዱትን ሽሮ፣ ባለጠጎች ያስወደዱትን የገበያ ሥርዓት ድሀው፣ ሠራተኛ ማኅበረሰብ በግዱ እየከፈለው ነው፡፡ አየኸው ወዳጄ ድህነት ለባለጠጎች የሚከፈል ግብር ነው ያልኩት በምክንያት ነው፡፡ልጆችህ የሚፈልጉትን ነገር ማድረግ እንዳትችል በሚያሳምመው ድህነት ውስጥ የባለጠጎች ሥርዓት እንዳይፈጠር የምታደርግበት አቅም አይኖርህም፡፡ ከድህነት ከመውጣት ይልቅ ድህነትን የሚያሰለጥኑብህ ጋር እየተፋለምክ እንድታሸልብ ያደረጉህን መለየት ግድ የሚል ጊዜ ይመስላል፡፡ ከሰሞኑ በሀገሪቱ የሚደረጉ የዋጋ ጭማሪዎች ባለጠግነት እንዲያብብ የሚያደርጉ የድሆችን ተስፋ ጉም እንደመዝገን ሆኖ ታየዋለህ ፡፡ከሰሞኑ አብመድ በባሕር ዳር ከተማ ተዘዋውሮ ባየው መሠረት ጨምሯል የምትለዋ ቃል ብቻ ረክሳ አግኝቷታል፡፡ የታክሲ ዋጋ ጨምሯል፤ ‹‹ለምን?›› ሲባል  ‹ቤንዚን ተወድዷል፤ በዚያ ላይ ለቤንዚን አንድ ቀን ተሰልፈን አንድ ቀን እየሠራን ምን እናተርፋለን?› የሚሉ ምላሾች ያጋጥማሉ፡፡ አስተውሉ ‹ምን እናተርፋለን› ለሚሉት ባለጠጎች የሚታለበው ሕዝባችን ማንን መከታ ያድርግ? አዎ መብቱ ነው የነፃ ገበያ ሥርዓቱ ትራስ ሁኖለታል (የነዳጅ ገበያው በነፃ ገበያው እንደማይመራ ብናውቅም)፡፡ ‹‹ከፈለክ ግባ፤ ጨምሮብኛል ካልክ መውረድ ትችላለህ›› ብለው ቅስም የሚሰብሩ ድምጾች ከረዳትም ከአሽከርካሪም ይሰማሉ፡፡ ‹‹ቸኮልኩ፣ መሄድ አለብኝ፣ ማን አዛዥ አላቸው›› እያለ የሚሳፈረው ሰው ሀሜት የጉድ ነው፡፡ የተነጋገሩ የሚመስሉት የታክሲ ረዳቶች መልስ አያጡም፡፡ ኧረ ፈረሳችን ወዴት ነህ?ባለሱቅ ብለህ የገባህ እንደሆነ ‹‹ሶፍት ጨምሯል አባየ፤ ኧረ መሃረማችንን እናድሰው ጎበዝ፡፡  ‹ቡና ጨምሯል›፣ ‹በኤክሳይዝ ታክሱ ምክንያት ጤፉ ጨምሯል… ምስር ጨምሯል…. ጨምሯል… ባለግሮሰሪ ቤት ‹ቢራ ጨምሯል… ለስላሳ መጠጥም ጨምሯል…›› እንዴ ይሄ ደግሞ ምን ሆነ አልኮልና ለስላሳ መጠጥ ምን አገናኛቸው፡፡ ለራስህ ብቻ አጎረምርመህ እለፍ፡፡ ካለህ መጎንጨት ነው አባየ፤ ከሌለህ የለህም፡፡ሰሞኑን የኤሌክትሪክ የአገልግሎት ዋጋ ተመን መጨመሩን ተከትሎ አካራዮች ‹‹ምድጃ መጠቀም አቁሙ አሉን›› ያሉት የባሕር ዳር ከተማ ነዋሪ ወይዘሮ ሙሉጎጃም አባተ ናቸው፡፡ ከአባዋራው ጋር አራት ልጆችን የሚያሳድጉት ወይዘሮ ሙሉጎጃም የባለቤታቸው ደሞዝ 15 ሺህ ብር ቢሆንም ‹‹ከአየር ላይ ተበትኖ የሚቀር ነው›› ይላሉ፡፡ ቀበሌ 16 ላይ የተከራዩት ሁለት ክፍል ቤት ባለፉት ስድስት ወራት አራት ሺህ ሁለት መቶ ብር ሲከፍሉ ነበር፤ ተቆራርጦ የሚደርሳቸው የባለቤታቸው 10 ሺህ ገዳማ ብር አንጀቷ ተቆረጠ ማለት አይደል፡፡ ልጆቻቸው የትምህርት ቤት ክፍያና ለወሩ ምግብ ፍጆታ ሲሉ ከተረፈችው 6 ሺህ ብር የሚቀራቸው ሁሌም ባለቤታቸው ተሳቅቆ ተበድሮ የሚያልፉት አማራጭ ብቻ ናት፡፡ባለቤታቸው መስክ ወይም ስብሰባ ካልሄዱ ወሩ ከባድ ይሆንባቸዋል፤ ድህነት ከራስህ ሰው ሲነጥል እንዲህ ነው፡፡ የኃይል ክፍያ ጨምሯል ተብለው በአካራያቸው የኤሌክትሪክ ምድጃ ገመዳቸው ተበጥሶባቸው ነበር፡፡ በልመና ከነበረው ኪራይ ላይ 500 ብር እንዲጨምሩ ተደርጎ ሕይወትን ቀጥለዋል፡፡ ሁሌም ግን ሠርተው የሚሰጡት ለማን ነው? ከቤተሰብ የነጠለው ገንዘብን የመፈለግ ጉዳይ ሕይወትን ከማትረፍ በቀር ፍቅር አያሳጣም ወይ? ፍቅር ደግሞ በሀገር ላይ ያለህን፣ በሰዎች ላይ ያለህን ዕይታ ይቀይረዋል፡፡ ሠርተህ ካልተለወጥክ፣ ልትበደር ጠይቀህ ፊት ካበላሹብህ ከማን አግኝተህ ትዋደዳለህ ጃል? አስበው በቀን 50 ብር በላቡ የሚያድረው ሠራተኛማ በዚህ ነበልባል ዘመን ከመንደድ ውጭ ምን በልቶ ያድራል ብሎ ማሰብ ምንኛ ደግነት ነው፡፡